Hugo, Dei gratia Silvanectensis episcopus, domino et karissimo sibi Hugoni, Cluniacensis monasterii abbati, salutem et servitium. Notum fieri volumus vestræ benignissimæ et nobis dilectissimæ sanctitati, libenti animo assensum prebuisse petitioni donni Hugonis, comitis de Crispeio, super abatia Sancti Arnulfi, favente conventu canonicorum sanctæ sedis Silvanectensis. Concedimus itaque ut monasterium Sancti Arnulfi de Crispeio sub vestræ sanctissimæ dominationis, vestræque religiosissimæ sanctitatis omnibus modis subdatur imperio. Et quia exoptamus nobis affinitatem vestræ bonitatis, in dictione vestra situm sit ponendi et auferendi cujuscunque personæ volueritis, et hoc quandiu vita ista fruemini. Concedimus preterea, gratia vestri, ut post discessum vestrum successor vester, abbas videlicet Cluniacensis, habeat potestatem ponendi abbatem in supradicta æcclesia, secundum electionem Cluniacensis capituli, ita tamen ut Silvanectensis æcclesia et ejusdem episcopus ea quæ secundum Deum et secundum auctoritatem sanctorum patrum optinere debent non amittant, verum ea secundum quod canonicus ordo postulaverit obtineant. Ne quid autem grave videatur vestræ benignissimæ paternitati in hujusce modi constitutione, mandamus, quia dum presentialiter insimul locuti fuerimus, Deo volente, secundum discretionis vestræ consilium, quod emendandum fuerit emendabimus. Vos autem in presenti æcclesiæ consulite.